Дзержинск шәһәрендә Әхмәр Үмәров призына көрәш чемпионаты узды

	6 апрельдә Дзержинск шәһәренең «Химик» үзәк стадионында СССРның атказанган спорт остасы, самбо буенча биш тапкыр СССР чемпионы, өч тапкыр дөнья кубогы иясе, ике тапкыр дөнья чемпионы, якташыбыз Зәки Әхмәр улы Үмәров призларына 13 нче тапкыр рәттән билбаулар белән көрәш буенча Дзержинск шәһәренең ачык чемпионаты булып үтте. 	 Анда хуҗалардан гайре Т.Новгород, Кыстау шәһәрләреннән һәм Пильна, Кызыл  Октябрь, Спас, Сергач районнарыннан йөздән артык бил алышучылар келәмгә чыкты.

- Традиция буларак, бу чемпионат та зур оешканлык белән узды. Һәм, ассызыклап үтәргә кирәк, 13 ел дәвамында өлкә күләмендә шундый дәрәҗәле турнирлар оештырып килү зур чыгымнар белән бергә зур оештыручанлык сәләте дә, күп вакыт та, энергия дә таләп итә. Шөкер, бу эштә Зәки Әхмәр улына ярдәмгә улы Марат килгән. Хәзер ул «Химик» стадионы белән уңышлы җи-тәкчелек итә. Шәһәр мэры Валерий Анатольевич Чумазинның татар көрәшен карарга килүе дә бу чемпионатның югары дәрәҗәдә булуы турында сөйли. Аның төп спонсоры да күренекле «Волго-Вят химик компаниясе»нең ачык типтагы акционерлык җәмгыяте иде. Директоры Җәмил Шамил улы Реймов чемпионатны тантаналы ачуда да катнашты, бүләкләнүче-ләрне дә тәбрикләде. Киләсе елда һәр команда ачу парадына махсус өс киемнәрендә һәм үзләренең шәһәр, район символикалары белән чыгарлар дигән карар кылдык. Көрәшебезгә яшь буынны күбрәк җәлеп итү максатыннан чыгып, җиңел үлчәмдә авырлык категорияләрен тагын да вакларга булдык, - дип сөйләде билбаулар белән өлкә көрәш федерациясе президенты Рамил Әхмәт улы Салихҗанов.

Зәки Әхмәр улы, үз чиратында, көрәшчеләрне җитәкләп килгән тренерларга, транспорт белән тәэмин иткән учреждение җитәкчеләренә, келәмдәге судьяларга, олы кунакларга, спонсорга зур рәхмәтләрен белдерде.

Көрәшкә кайтканда, яшүсмерләр биш үлчәмдә – 40, 50, 60, 70, 80 килограмм авырлыкта бил алыштылар. Биредә чемпион исемнәрен Азыйм Алимов (Сафаҗай), Дамир Хәсәнов (Т.Новгород), Илнар Садретдинов (Петрякс), Илнар Зайцев (Т.Моклокасы) һәм  Александр  Андреев (Петрякс) яуладылар.

Ир-егетләр 62, 68, 75, 82 килограмм һәм абсолют авырлыкта көрәштеләр. Беренче үлчәмдә Эльдар Госманов (Дзержинск) җиңүгә иреште, икенчесендә – Динар Абдулдианов (Т.Моклокасы), өченчесендә – Дамир Камалетдинов (Дзержинск), дүртенчесендә – Дамир Юсипов (Т.Новгород) һәм абсолютта – Ринат Сәбитов (Сафаҗай).

Гомум команда нәтиҗәләре буенча беренче урында Пильна районы, икенчедә – Спас, өченчедә – Дзержинск шәһәре.

Химиклар шәһәрендә аталы-уллы җаваплы вазифаларда булып спортны җәелдерүдә зур эшләр башкарган, шул исәптә милли көрәшебезне дә пропагандалаган Зәки һәм Марат Үмәровларга хезмәтләрендә уңышлар телибез. 
Р.Жиһаншин фотосы.
  
	О.ӘНДӘРҖАНОВ	
Туган як

	№ 14 |  	


